Malema se sekuriteitsbaas aangeklaDali Mpofu, Snyman (middel) en Julius Malema. Foto: EFF/Facebook AfriForum het ’n formele klag by Psira, die private sekuriteitsbedryf se regulerende liggaam, teen Adriaan Snyman ingedien. Snyman is na bewering die eienaar van die private sekuriteitsmaatskappy Tactical Security Services wat dienste lewer aan Julius Malema, leier van die EFF. In die klag word gevra dat Snyman se optrede ondersoek word met betrekking tot die beweerde onwettige besit van ’n vermeende vuurwapen en ammunisie, asook die feit dat dié vuurwapen aan Malema oorhandig is om afgevuur te word tydens by die EFF se vyfjaarfeesviering in Mdantsane in die Oos- Kaap die afgelope naweek. Dié klagte hou verband met die saak wat op 1 Augustus by die Lyttelton-polisiestasie in Centurion teen Malema en Snyman aanhangig gemaak is. AfriForum vra ook dat die SAPD ondersoek na Snyman se optrede moet instel om uit te klaar of sy opetrede op ’n oortreding van die Wet op die Beheer van Vuurwapens (wet no. 60 van 2000) neerkom. “Snyman is ’n omstrede persoon wat na bewering by verskeie geleenthede in die verlede met die gereg gebots het. Indien Snyman inderdaad die eienaar van ŉ sekuriteitsmaatskappy is, behoort hy met nóg meer omsigtigheid as ’n gewone vuurwapeneienaar met die hantering van vuurwapens om te gaan,” het Ian Cameron, AfriForum se hoof van gemeenskapsveiligheid, gesê. “Dit is AfriForum se mening dat Psira en die SAPD Snyman se gedrag moet ondersoek.” Maroela Media het vroeër berig Black First Land First (BLF) het ŉ strafregtelike klag teen Snyman aanhangig maak. Die polisie het bevestig hy ondersoek die voorval. Die videogreep waaruit die klagte spruit, is wyd op sosiale media versprei. Dit is na bewering deur ’n polisielid opgeneem wat ook gepoog het om klagte op grond van die video teen Malema in te dien. Volgens hierdie persoon het die polisie egter geweier om die klagte te aanvaar.